Sassa loods aanlyn aansoekportaal - Solidariteit WêreldSolidariteit Wêreld
Tuis › Nuuskantoor › Sassa loods aanlyn aansoekportaal
Die Suid-Afrikaanse Agentskap vir Maatskaplike Sekerheid (Sassa) het Maandag aangekondig dat hulle 'n projek vir voornemende toelaagbegunstigdes van stapel gestuur het om voortaan hul aansoeke deur middel van 'n aanlyn aansoekportaal af te handel.
Die projek dek aansoeke vir kinderondersteuning, ondersteuning vir ouer persone en toelaes vir pleegkinders. Aansoeke vir die toelaes kan op die volgende skakel gevind word: https://services.sassa.gov.za.
Die portaal kan via 'n rekenaar en selfs 'n selfoon besoek en benut word.
Volgens Sassa is die omkeertyd vir 'n aansoek om goedgekeur te word ongeveer 10 dae indien alle nodige dokumentasie aangeheg is. Hierdie dokumentasie bestaan uit die identiteitsdokument en bankbesonderhede van die aansoeker en sy of haar eggenoot.
Die portaal maak ook voorsiening vir aanlyn indiening van die vereiste ondersteunende dokumentasie wat die aansoek moet vergesel. Verder kan enige veranderinge ten opsigte van betaalmetode, bankbesonderhede en adres, asook die status van die aansoek aanlyn aangebring en nagegaan word.
Volgens Sassa behoort hierdie portaal dienslewering aan aansoekers makliker en vinniger te maak, aangesien dit hulle die tyd en ongerief sal spaar om by Sassa-kantore in rye te staan om aansoek vir hul toelaes te doen, of veranderinge van hulle besonderhede aan te meld.
"Die bykomende voordeel is die gemak van die aanlyn portaal wat die risiko van Covid-19-besmetting elimineer omdat dit nie nodig is om by openbare plekke bymekaar te kom om aansoek te doen nie."
Persone wat van die aanlyn portaal gebruik wil maak, het 'n e-posadres nodig om te registreer en aan te meld. Persone wat nie 'n e-posadres het nie sal per SMS terugvoer vanaf Sassa ontvang.
Dit is belangrik dat persone wat die aanlyn portaal aansoek doen alle dokumentasie eers deur 'n kommissaris van ede laat sertifiseer voordat dit ingedien word.